b'\n_START_ARTICLE_\nNullo Facchini\n_START_PARAGRAPH_\nNullo Facchini (f\xc3\xb8dt 1960) er en italiensk-f\xc3\xb8dt dansk teaterdigter, -instrukt\xc3\xb8r og -leder for Cantabile 2._NEWLINE_Nullo Facchini er f\xc3\xb8dt i Bologna i Italien, og i 1983 dannede han teatergruppen Cantabile 2 med skuespillere fra mange lande i Europa._NEWLINE_I 1984 flyttede Nullo Facchini Cantabile 2 til Danmark, hvor det har befundet sig siden og fra 1990 opn\xc3\xa5et status af egnsteater i Vordingborg Kommune. Facchini har gennem \xc3\xa5rene fungeret dels som kunstnerisk leder, dels som instrukt\xc3\xb8r af teatrets forestillinger, der ofte bryder med vante teaterformer og teaterrum._NEWLINE_Siden 2003 har Facchini prim\xc3\xa6rt udforsket en forestillingsform der er human-specific, dvs. at den har fokus p\xc3\xa5 menneskets universelle sensitivitet som f\xc3\xb8lelsesm\xc3\xa6ssig eksistens. En human specific performance relaterer til tilskueren som individ og ikke som masse. Enhver person der k\xc3\xb8ber billet, bliver derfor set p\xc3\xa5, r\xc3\xb8rt ved, talt til og p\xc3\xa5 lignende vis involveret i personlige m\xc3\xb8der p\xc3\xa5 forskellige niveauer med skuespillerne._NEWLINE_Derudover fungerer Nullo Facchini som kunstnerisk leder af den biennale teaterfestival Waves, der hvert andet \xc3\xa5r afholdes i Vordingborg og samler teatergrupper, fortrinsvis inden for performance og gadeteater fra det meste af verden._NEWLINE_Nullo Facchini modtog i 2003 Kjeld Abell-prisen.'